Ultima Online

Ultima Online (UO) – daugelio žaidėjų interneto žaidimas vaidmenimis (MMORPG), sukurtas įmonės „Origin Systems“ ir „Electronic Arts“ išleistas 1997 m. rugsėjo 24 d. Vienas pirmųjų šio žanro kompiuterinių žaidimų, žaidžiamas iki šiol. Žaidime veiksmas vyksta „Ultima“ serijos maginės fantastikos pasaulyje.

Buvo išleista keletas žaidimo papildymų, o 2007 m. kartu su nauju papildymu Ultima Online: Kingdom Reborn buvo atnaujintas ir žaidimo grafinis variklis, suteikęs naują žaidimo estetiką bei valdymo sistemą. Nuo 2003 m., kai žaidėjų skaičius siekė apie 250 000, kasmet stebimas nežymus jų mažėjimas. 2008 m. buvo apie 100 tūkst. žaidimo abonentų, kas visoje MMORPG žanro rinkoje sudarė žemiau 0,6 %.

 Istorija 
Idėja, sukurti maginės fantastikos žaidimą, kurį tarpusavyje galėtų žaisti keli tūkstančiai žmonių, kilo projektuotojui Richard Garriott. Nors tuo metu jau buvo keletas žaidimų, tokių kaip „The Realm Online“, „Neverwinter Nights“ (AOL versija) ir „Meridian 59“, leidusių internetu tarpusavyje žaisti šimtams žmonių, „Ultima Online“ buvo numatyta sukurti su daug pažangesne grafika ir žaidimo mechanika. Kūrėjų komandą sudarė R. Garriott, Starr Long, Rick Delashmit, prie jų šiek tiek vėliau prisijungė ir Raph Koster, tapęs vyriausiuoju projektuotoju. Kosteris įkvėpimo sėmėsi iš ankstesniųjų interneto žaidimų, kaip kad „DartMUD“.Koster MUD-Dev Posting "DartMUD was influential on me, certainly—ought to have been for everyone. "

Projekto pradžia buvo 1995 m., o 1996 m. žaidimas buvo pristatytas E3 parodoje. Žaidimo kūrimas pareikalavo daug didesnių lėšų nei kiti įprasti to meto žaidimai, kadangi reikėjo įrengti serverius ir užtikrinti sklandų prisijungimą prie jų. „Ultima Online“ žaidėjams leido statytis namus virtualiame pasaulyje, suteikė įgūdžiais paremtą veikėjo vystymo sistemą (be lygių ar klasių), amatais paremtą ir pačių žaidėjų valdomą ekonomiką ir nevaržomą PvP kovų sistemą.

Pasirodžius žaidimui, jis gana greit išpopuliarėjo ir nepaisant didelių serverių trukdžių per pirmuosius šešis mėn. abonentų skaičius pasiekė 100 000. Iš mėnesinio abonentinio mokesčio įmonė uždirbo nemažą pelną, o kitos bendrovės atkreipusios į tai dėmesį ėmė kurti savo pačių MMORPG žanro žaidimus.

 Papildymai, kitos dalys 

 Papildymai 
Papildymai, pridedantys naujų vietovių, užduočių, daiktų ar žaidimo mechaniką, leidžiami reguliariai.

 Ultima Online: The Second Age (1998 m. spalio 1 d.)
 Ultima Online: Renaissance (2000 m. gegužės 4 d.)
 Ultima Online: Third Dawn (2001 m. kovo 7 d.)
 Ultima Online: Lord Blackthorn’s Revenge (2002 m. vasario 24 d.)
 Ultima Online: Age of Shadows (2003 m. vasario 11 d.)
 Ultima Online: Samurai Empire (2004 m. lapkričio 2 d.)
 Ultima Online: Mondain’s Legacy (2005 m. rugpjūčio 30 d.)
 Ultima Online: Stygian Abyss (2009 m. rugsėjo 8 d.)

 Kitos dalys 
„Electronic Arts“ planavo išleisti du žaidimo tęsinius, bet abudu buvo nutraukti dar kūrimo stadijoje, kadangi buvo nuspręsta visą dėmesį skirti originaliam žaidimui.
 Apie „Ultima Online 2“ (UO2), vėliau pervadintą į „Ultima Worlds Online: Origin“ (UWO:O), kūrimą praneštą 1999 m. Į žaidimo pasaulį buvo planuota įtraukti stimpanko elementų. Projektas buvo nutrauktas 2001 m. dėl „Electronic Arts“ nuogąstavimų, jog tai pakenks „Ultima Online“ abonentų skaičiui. Keletas būtybių ir dalis stilistikos vėliau buvo įtraukta į originalųjį žaidimą kartu su „Lord Blackthorn’s Revenge“ papildymu.

 „Ultima X: Odyssey“ veiksmas turėjo vykti Alucinor pasaulyje, po „Ultima IX: Ascension“ įvykių. Nutrauktas 2004 m., iširus projekto komandai.

 Šaltiniai 

 Nuorodos 
 UO.com – Oficiali „Ultima Online“ svetainė
 UOGuide – „Ultima Online“ viki
 UO Forums  – „Ultima Online“ forumai

Kategorija:1997 kompiuteriniai žaidimai
Kategorija:MMORPG
Kategorija:Fantastiniai kompiuteriniai žaidimai
Kategorija:Electronic Arts žaidimai